Το διόλου ευκαταφρόνητο ποσό των 150.548 ευρώ διεκδικεί από τη Νέα Δημοκρατία το ασφαλιστικό ταμείο των δημοσιογράφων, το οποίο επισημαίνει ότι πρόκειται για οφειλές που έπρεπε να είχαν αποδοθεί εδώ και χρόνια.

ADVERTISING

Μάλιστα, όπως δημοσιεύει το News 24/7, ο Ενιαίος Δημοσιογραφικός Οργανισμός Επικουρικής Ασφάλισης και Περίθαλψης έχει καταθέσει αγωγή η οποία αναμένεται να συζητηθεί για πρώτη φορά τις επόμενες εβδομάδες ενώπιον του Μονομελούς Πρωτοδικείου Αθηνών. Σύμφωνα με το δικόγραφο, η ΝΔ παρά την ισχύουσα νομοθεσία, δεν έχει αποδόσει αγγελιόσημο για δεκάδες περιπτώσεις διαφημίσεων και δημοσιεύσεων σε εφημερίδες ήδη από το 1997. Συγκεκριμένα, όπως αναφέρεται, η ΝΔ πραγματοποίησε διαφημιστικές καταχωρήσεις σε 27 εφημερίδες ενώ προχώρησε σε 13 δημοσιεύσεις σε 6 εφημερίδες οι οποίες εκδόθηκαν το 1997 έως το 2015. Ωστόσο, φαίνεται πως τα ποσά του αγγελιόσημου αντίθετα με την κείμενη νομοθεσία είτε δεν καταβλήθηκαν καθόλου είτε (7 εξ αυτών) καταβλήθηκαν εκπρόθεσμα.

Σύμφωνα με τον ΕΔΟΕΑΠ, το αναλογούν και μη καταβληθέν ποσό αγγελιόσημου των τιμολογίων ανέρχεται συνολικά σε 55.819 ευρώ, ποσό το οποίο «το εναγόμενο πολιτικό κόμμα όφειλε να καταθέσει σε επ’ ονόματι του ΕΔΟΕΑΠ τραπεζικό λογαριασμό, (...) πλην όμως δεν μας το έχει αποδώσει μέχρι σήμερα παρά την από το νόμο υποχρέωση και τις επανειλλημένες οχλήσεις μας». Στο ποσό αυτό, το οποίο προέκυψε από τη διασταύρωση των αναλυτικών ημερολογίων διαφημίσεων των εφημερίδων, που είναι υποχρεωμένες να τηρούν, έρχονται να προστεθούν και οι προσαυξήσεις που έχουν υπολογιστεί στα 57.576 ευρώ.

Παράλληλα, ο ΕΔΟΕΑΠ στρέφεται κατά της ΝΔ και για συγκεκριμένες περιπτώσεις όπου αν και το πολιτικό κόμμα εμφανίζεται να παρακράτησε την εκ την 3% εισφοράς επί των αποδοχών συντακτών και υπαλλήλων που ασφαλίζονται στον ΕΔΟΕΑΠ, τα χρήματα αυτά φέρονται να μην αποδόθηκαν ποτέ στον Οργανισμό. «Παρά την υποχρέωση του πολιτικού κόμματος, το οποίο απασχόλησε συντάκτες και υπαλλήλους αποτελούντες μέλη των Ενώσεων που ασφαλίζονται στον οργανισμό μας, αυτό καίτοι πραγματοποίησε την παρακράτηση της εκ την 3% εισφοράς επί των αποδοχών συντακτών και υπαλλήλων του, βάσει των κατατιθέντων μισθοδοτικών καταστάσεων, δεν απέδωσε όμως σε εμάς τα παρακρατηθέντα ποσά, ανερχόμενα στο συνολο τους σε 26.546 ευρώ, που αφορουν αποδοχές το δίαστημα 1/3/2011 έως 31/12/2013, στις οποίες περιλαμβάνονται επιδόματα Πάσχα, το δώρο Χριστουγέννων και το επίδομα αδείας τριών ετών» αναφέρεται στην αγωγή ενώ επισημαίνεται πως στην οφειλή αυτή ερχεται να προστεθούν και προσαυξήσεις συνολικού ύψους 10.605 ευρώ.